MRK pak onderwysdepartement oor transseksuele leerlingArgieffoto Die Menseregtekommissie het Maandag aangekondig dat hy die Seshego-gelykheidshof in Limpopo genader het namens ŉ transseksuele hoërskoolleerling wat glo geteister en verneder is en teen gediskrimineer is. Die MRK het in ŉ verklaring gesê die provinsiale onderwysdepartement en die skoolhoof word as respondente in die saak genoem. “Die saak spruit uit bewerings van vernedering en teistering gebaseer op die geslagsidentiteit van ŉ leerling wat ŉ vyandige en intimiderende omgewing geskep het,” het die MRK gesê. “Die verrigtinge is ingestel om verligting te bied vir die beweerde onregverdige diskriminasie, teistering en kwetsende spraak.” Die kommissie het gesê terwyl die Grondwet spesifiek die regte van mense beskerm wat betref seksuele oriëntasie en seksuele identiteit, is dit selfs nog meer skokkend indien die diskriminasie teen kinders gemik is. “Die kommissie is van mening dat skole ŉ duidelike verpligting het om redelike maatreëls in te stel om die pynlike sielkundige en traumatiese impak op minderjarige leerders te voorkom,” lui die verklaring. “In ŉ oop en demokratiese samelewing, gebaseer op waardigheid, gelykheid en vryheid, moet daar veral moeite gedoen word deur alle betrokke partye in die opleidingsbedryf om seker te maak dat dié waardes en regte beskerm word.”